Pellegrini, Peter, predseda NR SR (2015-06-25):
Ďakujem pekne. Je všeobecný súhlas, aby sme o tomto bode hlasovali v utorok o sedemnástej? (Kladná reakcia z pléna.) Ďakujem veľmi pekne. Vyhoveli sme vášmu návrhu, pán poslanec. Ďakujem veľmi pekne. Pristúpime teraz k hlasovaniu o písomných odpovediach členov vlády Slovenskej republiky na interpelácie poslancov Národnej rady, tlač 1542. (Hlasovanie o písomných odpovediach členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky , tlač 1542.) Najskôr však budeme postupne hlasovať o tom, že Národná rada berie na vedomie vyjadrenia poslancov Pavla Zajaca a Mikuláša Hubu, že písomné odpovede členov vlády na ich interpelácie nepovažujú za uspokojivé. Takže hlasujeme o tom, že Národná rada berie na vedomie vyjadrenie poslanca Pavla Zajaca, že písomnú odpoveď predsedníčky Úradu pre verejné obstarávanie na jeho interpeláciu č. 18 nepovažuje za uspokojivú. Prezentujme sa a hlasujme. (Hlasovanie.) Prítomných 130 poslancov, za hlasovalo 51, proti bolo 72, zdržalo sa 7 poslancov. Tento návrh sme neschválili. Druhé hlasovanie bude o tom, že Národná rada berie na vedomie vyjadrenia pána poslanca Mikuláša Hubu, že písomné odpovede členov vlády na jeho interpelácie č. 2, 13, 14, 15 a 16 nepovažuje za uspokojivé. Prosím, prezentujte sa a hlasujte. (Hlasovanie.) Prítomných 131 poslancov, za hlasovalo 53, proti bolo 64, zdržalo sa 13, nehlasoval 1. Ani tento návrh sme neschválili. Nakoniec dávam hlasovať o uznesení, ktorým Národná rada berie na vedomie písomné odpovede členov vlády na interpelácie poslancov písomne podané predsedovi Národnej rady do 21. mája 2015. Prezentujme sa a hlasujme o tomto uznesení. (Hlasovanie.) Prítomných 129 poslancov, za hlasovalo 79, proti bol 1, zdržalo sa 48 poslancov, nehlasoval 1. Konštatujem, že sme toto uznesenie schválili. Zároveň chcem požiadať organizačný odbor, aby mi dodal ďalšie podklady na ďalší priebeh po tom, ako skončíme rokovanie o zákone o rodine, aby som dopredu dal vedieť konkrétnym poslancom, ktorí budú mať svoje poslanecké návrhy, aby sa zdržiavali v rokovacej sále a mohli ich prerokovávať. Budeme pokračovať v prerušenej rozprave pani poslankyňou Mezenskou, je to vládny návrh zákona o rodine. Pani poslankyňa Mezenská bola poslednou prihlásenou v rozprave. Poprosím, aby sa pripravila. Poprosím pána ministra spravodlivosti Boreca, aby zaujal miesto navrhovateľa, pána spravodajcu Madeja, aby zaujal miesto spravodajcu. Kolegovia, ktorí nechcú pokračovať v rokovaní, aby opustili rokovaciu sálu a nerušili tak ostatných, ktorí rokovať chcú. Pani poslankyňa, nechám na vás, ak máte, ešte chvíľočku počkáme, kým sa ukľudní situácia. Poprosím, kolegyne, kolegovia, aby ste diskutovali mimo rokovacej sály, nech môže pani poslankyňa predložiť svoj pozmeňujúci návrh a dokončiť rozpravu, ktorú začala. Pani poslankyňa, keď zvážite, že už je dostatočný pokoj v rokovacej sále, kedykoľvek začnite. Nech sa páči. (Pokračovanie v prerušenej rozprave o vládnom návrhu zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1501.)